b'\n_START_ARTICLE_\nAnton Axelsson\n_START_SECTION_\nSeuraura\n_START_PARAGRAPH_\nAxelssonin kasvattajaseura on Kung\xc3\xa4lvs IK. H\xc3\xa4n siirtyi juniorina sittemmin Fr\xc3\xb6lunda HC:hen, jossa Axelsson voitti J18 Allsvenskanin mestaruuden vuosina 2003 ja 2004. Detroit Red Wings varasi h\xc3\xa4net 192. pelaajana NHL:n varaustilaisuudessa 2004. Axelsson voitti Fr\xc3\xb6lundassa my\xc3\xb6s J20 SuperElitin mestaruuden vuonna 2005 ja hopeaa vuonna 2006. Kaudella 2004\xe2\x80\x932005 h\xc3\xa4n voitti my\xc3\xb6s koko J20 SuperElitin runkosarjan sy\xc3\xb6tt\xc3\xb6p\xc3\xb6rssin ja sijoittui Mora IK:n Jens Jakobsin kanssa pistep\xc3\xb6rssiss\xc3\xa4 kolmanneksi tehoilla 12+30=42. Axelsson voitti my\xc3\xb6s kev\xc3\xa4\xc3\xa4n 2005 pudotuspelien sy\xc3\xb6tt\xc3\xb6p\xc3\xb6rssin viidell\xc3\xa4 sy\xc3\xb6t\xc3\xb6ll\xc3\xa4\xc3\xa4n._NEWLINE_Kaudeksi 2005\xe2\x80\x932006 Axelsson nostettiin kaksivuotisella sopimuksella Fr\xc3\xb6lundan Elitserien-joukkueeseen, jossa h\xc3\xa4n teki kyseisell\xc3\xa4 kaudella my\xc3\xb6s Elitserien-debyyttins\xc3\xa4. Tulokaskausi toi Axelssonille 39 runkosarja- ja 11 playoff-ottelussa yhteens\xc3\xa4 tehot 3+3=6. H\xc3\xa4n voitti Elitserien-hopeaa kev\xc3\xa4\xc3\xa4ll\xc3\xa4 2006. Toisella kaudellaan 2006\xe2\x80\x932007 Axelsson teki runkosarjassa 12 pistett\xc3\xa4. H\xc3\xa4n pelasi kauden aikana my\xc3\xb6s yhden ottelun lainalla kasvattajaseurassaan Kung\xc3\xa4lvs IK:ssa, I-divisioonassa._NEWLINE_Huhtikuussa 2007 Axelsson teki kaksivuotisen sopimuksen Timr\xc3\xa5 IK:n kanssa. H\xc3\xa4n teki kaudella 2007\xe2\x80\x932008 Elitserienin yhden kauden piste-enn\xc3\xa4tyksens\xc3\xa4 tehoilla 10+10=20, kuten my\xc3\xb6s kev\xc3\xa4\xc3\xa4n 2008 pudotuspeleiss\xc3\xa4 tehoilla 2+2=4. Kahden Timr\xc3\xa5ssa vietetyn kauden j\xc3\xa4lkeen Axelsson teki kaksivuotisen jatkosopimuksen joukkueen kanssa huhtikuussa 2009._NEWLINE_Kaudeksi 2011\xe2\x80\x932012 Axelsson palasi kaksivuotisella sopimuksella Fr\xc3\xb6lundaan. Kaudella 2012\xe2\x80\x932013 h\xc3\xa4n voitti joukkueen sis\xc3\xa4isen tehotilaston lukemalla +12. Kaudella 2013\xe2\x80\x932014 Axelsson jakoi sen Nicklas Lasun ja Christoffer Perssonin kanssa lukemalla +10. Kes\xc3\xa4kuussa 2014 h\xc3\xa4n teki kaksivuotisen jatkosopimuksen Fr\xc3\xb6lundan kanssa. Kauden 2014\xe2\x80\x932015 aikana Axelsson voitti Mestarien liigan hopeaa._NEWLINE_Kes\xc3\xa4ll\xc3\xa4 2015 Axelssonilta leikattiin sek\xc3\xa4 ranne, lonkka ett\xc3\xa4 olkap\xc3\xa4\xc3\xa4, joten h\xc3\xa4n aloitti kautensa 2015\xe2\x80\x932016 vasta joulukuun 2015 lopulla nelj\xc3\xa4n ottelun lainalla HockeyAllsvenskanissa aiemmassa seurassaan Timr\xc3\xa5ssa. Axelsson pelasi Fr\xc3\xb6lundassa runkosarjan aikana 19 ottelua ja CHL:ss\xc3\xa4 kaksi ottelua. H\xc3\xa4n voitti kauden p\xc3\xa4\xc3\xa4tteeksi Ruotsin-mestaruuden. Axelsson voitti my\xc3\xb6s CHL:n mestaruuden. Lokakuussa 2016 h\xc3\xa4n ilmoitti omalla Twitter-tilill\xc3\xa4\xc3\xa4n lopettaneensa pelaajauransa. Axelssonin p\xc3\xa4\xc3\xa4t\xc3\xb6ksen taustalla oli loukkaantumiset.\n_START_SECTION_\nMaajoukkueura\n_START_PARAGRAPH_\nAxelsson pelasi alle 20-vuotiaiden MM-kilpailuissa vuonna 2006. H\xc3\xa4n pelasi my\xc3\xb6s U-18 Junior World Cupissa vuonna 2003. Yhteens\xc3\xa4 Axelsson pelasi 20 nuorten ja 17 poikien maaottelua.\n_START_SECTION_\nMuuta\n_START_PARAGRAPH_\nAxelssonin isoveli Per-Johan pelasi omalla urallaan pudotuspelit mukaan lukien yli 800 NHL-ottelua ja oli voittamassa olympiakultaa Torinossa 2006.'